पाली में एक घंटे तक चला बारिश का दौर, जवाई 11.80 फिट
-जवाई बांध में आई नदी से हो रही जल आवक जितना निकल रहा पेयजल के लिए
-जवाई के सहायक सेई बांध का जल स्तर 3.45 मीटर पर पहुंचा
पाली। शहर में सुबह से ही आसमान में बादल छाए रहे। काले बादलों के कारण दोपहर में करीब एक घंटे तक रिमझिम बरसात का दौर चला। इससे शहर के कुछ क्षेत्रों में पानी का भराव हो गया। इसके बाद बादलों की आवाजाही के कारध धूप-छांव की स्थिति रही। उमस रहने से लोग बेहाल रहे। उसम के चलते लोगों को अभी बरसात की आस है।
जवाई में मंथर गति से पानी की आवक
जिले में लगातार तीसरे दिन शनिवार को भी बरसात का दौर जारी रहा। जवाई बांध क्षेत्र में महज 29 एमएम बरसात ही दर्ज की गई। इस कारण जवाई में शुक्रवार रात 9.30 बजे पहुंची नदी से सुबह आठ बजे गेज 11.80 फिट (843.40 एमसीएफटी) हो गया। इसके बाद नदी से आवक तो जारी रही, लेकिन पेयजल के लिए लिए जाने वाले पानी के बराबर। इस कारण गेज शाम पांच बजे तक भी 11.80 फिट पर स्थित रहा।
इधर, जल संसाधन विभाग के अधिकारियों की माने तो जवाई जल ग्रहण क्षेत्र में बादल छाए है। उनके बरसने व नदी में पानी आने पर जवाई में पानी का स्तर बढ़ सकता है। यों जवाई बांध पर अब तक 252 एमएम बरसात हो चुकी है।